Dokter wat uit vergoedingsfonds steel, gevonnisArgieffoto. ŉ Mediese dokter wat die departement van arbeid se vergoedingsfonds uit nagenoeg R400 000 geswendel het, is tot sewe jaar tronkstraf gevonnis. David Michael Adams (42) se vonnis is egter vir vyf jaar opgeskort. Dit beteken hy sal nie ŉ enkele dag in die tronk spandeer tensy hy binne die volgende vyf jaar skuldig bevind word aan diefstal of poging tot diefstal nie. Teboho Thejane, woordvoerder van die departement, het in ŉ verklaring gesê Adams sal vir drie jaar onder korrektiewe toesig wees wat huisarres, gemeenskapsdiens, lewensvaardighede- en oriëntasieprogramme en die vermyding van die misbruik van alkohol en dwelms insluit. Adams is in 2010 in Rustenburg in Noordwes vasgetrek ná hy sowat R396 660 se onwettige betalings van die vergoedingsfonds ontvang het. Hy is op 29 April skuldig bevind aan verskeie klagtes van diefstal. Die staat het aangevoer Adams moet tronkstraf uitdien omdat hy nie ŉ leek is nie en ŉ opgevoede man met ŉ gereelde inkomste was wat “geld geneem het by die armes”. Die hof het egter anders besluit. Landdros Ncube het gesê die straf is regverdig omdat hy ŉ eerste oortreder is en berou getoon het. Hy het ook aangedui dat hy die geld wat hy onwettig bekom het, sou terugbetaal. Ncube het gesê die batebeslagleggingseenheid het ook ŉ hofbevel gekry dat hul Adams se bates mag konfiskeer en dat hy R470 000 aan die staat moet terugbetaal. Die vergoedingsfonds staan werknemers finansieel by wat by hul werkplek beseer is of siek geword het.